時諸侯皆叛，以東南夷尤甚。帝發重兵伐，克。太師疵、少師彊抱其樂器，西奔於周。周武王遍告諸侯曰：「殷有重罪，不可以不畢伐。」乃率戎車三百乘，虎賁三千人，甲士四萬五千人，以東伐紂。師次盟津，諸侯庸、蜀、羌、髳、微、纑、彭、濮人，咸來相會。遂陳兵牧野，作《牧誓》。帝聞武王來，發兵七十萬以距。有皂隸之輩前途倒戈，武王遂攻於後以北，血流漂杵，殺十八萬餘，獲衆三十三萬。帝走，反入朝歌，登於鹿臺之上，蒙衣其殊玉，自燔於火而死。殷商遂亡。武王持大白旗以麾諸侯，諸侯畢拜武王，武王乃揖諸侯，諸侯畢從。武王至商國，商國百姓咸待於郊。於是武王使群臣告語商百姓曰：「上天降休！」商人皆再拜稽首，武王亦答拜。遂入，至紂死所。武王自射之，三發而後下車，以輕劍擊之，以黃鉞斬紂頭，縣大白之旗。已而至紂之嬖妾二女，二女皆經自殺。武王又射三發，擊以劍，斬以玄鉞，縣其頭小白之旗。武王已乃出復軍。